**Când mă alinți**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Pe marginea unui surâs aprins

De flacăra poemelor de iarnă,

Când primăvara-ncepe să aștearnă

Petale de magnolii prin cuprins,

Te văd cum treci prin locuri unde-am fost

De mână, amândoi, în prima seară,

Când felinare gri plângeau în gară

Cu lacrimi albe, parcă, fără rost.

După ninsori puține și cuminți

Azi trupul tău s-a transformat în floare

Și visul meu începe iar să zboare

Încins de fantezii, când mă alinți.

- Zefiru-n cârlionţii mei se joacă,

Prin părul des trec degete de vânt,

Vin primăveri eterne pe pământ,

Doar tu lipseşti, iubirea mea... Ce dacă

Ne-om pierde-ntr-o poiană lângă lac?

De-or înflori narcisele devreme,

Un vers ce înapoi o să ne cheme

Vom scrijeli pe-o scoarţă de copac.

Sub bolta verde-a inimii să ştii

Magnolia te-o săruta pe tâmple,

Închide-o-n piept... E scris să se întâmple

Când floarea ei în palme o s-o ţii.

Ioan Grigoraș Liliana Trif